方潭展墓示子姪
作者：劉安上
朝代：宋

paragraphs: 舊菴在山頂，去此五里餘。
創謀自吾祖，遷就今所居。
往時僧不多，苟且完室廬。
至於五十載，風雨荒榛蕪。
先人樂溪山，每到嘗躊躇。
深憐棟宇弊，締構新是圖。
鑿巖闢幽徑，開門揖清虛。
高堂閎且深，三山列庭隅。
或禪或教律，濟濟蹌衣裾。
先塋舊所卜，乃在西南隅。
松筠老且茂，雲氣時卷舒。
政和甲午歲，予解壽春符。
寬恩得真祠，展省來郊墟。
清酹奠墓隧，誥軸焚金朱。
報效未云訖，涕泗徒漣如。
朅來就堂宇，會飲族屬俱。
夜深燈火明，山靜竹柏疏。
翻思昔日營，似爲今所須。
先人篤好善，雅志在詩書。
于公有陰德，高大其門閭。
虞詡名升卿，其後果不誣。
嗟余忝厥修，覆敗良可虞。
作詩以自警，其無迷厥初。